《念奴娇 其十三 二和》
宋代·刘克庄

并游英俊，从头数、富贵消磨谁纪。道眼看来，叹人生如寄，家如旅邸。

教婢羹藜，课奴种韭，聊诳残牙齿。草堂绵蕝，百年栖托于此。

岁晚笔秃无花，探怀中残锦，剪裁馀几。腰脚顽麻，赐他灵寿杖，也难扶起。

离绝交游，变更名姓，日暮空山里。老儋复出，不知谁氏之子。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。